Samaan aikaan kun hallitus haluaa antaa yrityksille lisää taloushelpotuksia, yritykset maksavat omistajilleen 11 miljardin euron ennätysosingot, kirjoittaa politiikan toimittaja Tommi Parkkonen.

Pääministeri Juha Sipilä (kesk) ja valtiovarainministeri Alexander Stubb (kok) ovat pyörittäneet tämän viikon yhteiskuntasopimusshow’ta. Oikeus- ja työministeri Jari Lindström (ps) on ollut perussuomalaisten ykkösnyrkki, kun puolueen puheenjohtaja, ulkoministeri Timo Soini on ollut ulkomailla. JENNI GÄSTGIVAR

Suomen hallitus – jossa ovat, ihan vain kertauksen vuoksi todettuna, keskusta, kokoomus ja perussuomalaiset– arpoo parhaillaan, kuritetaanko köyhiä yksinhuoltajaduunareita työmarkkinajärjestöjen yhteiskuntasopimuksella vai hallituksen pakkolakipaketilla.

Kummalla mennään, se selvinnee viimeistään ensi maanantaina.

Samaan aikaan, kun hallitus haluaa siirtää työnantajien kustannuksia työntekijöiden maksettavaksi eli antaa yrityksille lisää taloudellisia helpotuksia, samaiset yritykset valmistautuvat maksamaan ennätysosingot omistajilleen. Helsingin pörssiin listatut yhtiöt jakavat arvioiden mukaan tänä keväänä huikeat 84,4 prosenttia nettotuloksestaan ulos osinkoina. Tämä on yli 11 miljardia euroa.

Ihan vain vertailun vuoksi: pääministeri Juha Sipilä (kesk) on puhunut valtion menoissa 10 miljardin euron säästötavoitteesta.

Rahaa siis on, mutta se ei kohtaa hallituksen säästötavoitteiden kanssa.

Eihän talouspolitiikka toki ole noin yksinkertaista ja osingot ovat eri asia kuin valtion säästötarpeet, mutta jotain tuo kertoo yhteiskunnan nykyisestä eriarvoistumisesta ja arvomaailmasta.

Ja toki hallituksen kädenojennus on suunnattu upporikkaiden pörssiyritysten lisäksi myös lukuisille pienyrittäjille, jotka eivät maksa tsiljoonaosinkoja itselleen.

Mutta.

***

Yksi hallituksen perusteluja sekä yhteiskuntasopimukselle että pakkolakipaketille on ollut saada työllisyys nousuun. Hallituksen tavoite ja lupaus on ollut 100 000 uutta työpaikkaa. Tuoreen yhteiskuntasopimuksen vaikutuslaskelman mukaan työpaikkoja tulisi vain 35 000-45 000. Eikä sekään ole millään tavalla takuuvarmaa.

Samalla työllistämisvaikutuksella nimittäin perusteli pääministeri Jyrki Kataisen (kok) johtama hallitus yhteisöveron alentamista. Kataisen kestomantra kuului, että jos yritysten verotusta alennetaan, niin yritykset voivat työllistää ja investoida.

Yhteisöveroale astui voimaan tammikuussa 2014. Vuoden 2014 aikana yritykset irtisanoivat 12 447 työntekijää, ja tämän kevään ennätysosinkoja perustellaan sillä, että Suomeen ei kannata investoida.

Yhteisöveron tuotto on ollut odotettua parempi, mutta työllistävää ja investointeja lisäävää vaikutusta sillä ei ole ollut.

Totta kai on luontevaa, että yrittäjien BFF (keski-ikäiset lukijat, googlettakaa) kokoomus ajaa yrittäjien asiaa. Yhtä luontevaa on se, että yrittäjätaustainen pääministeri Juha Sipilä (kesk) ymmärtää yrittäjiä. Ja täytyy muistaa sekin, että perussuomalaisten äänestäjissä on paljon pienyrittäjiä.

Hallitus ymmärrettävästi näyttää ymmärtävän enemmän työnantajia kuin työntekijöitä.

***

Samaan aikaan kun työnantajapuoli, eli EK ja kokoomus, valittelee Suomen työkustannusten kohoamista kilpailijamaihin verrattuna, suomalaiset yritykset maksavat Euroopan korkeimpia osinkotuottoja. Suomen osakemarkkinoiden ennakoitu osinkotuotto on tänä keväänä yli neljä prosenttia. Esimerkiksi upporikkaassa Norjassa osinkotuottojen odotetaan olevan noin 3,5 prosenttia ja Tanskassa vain puolet Suomesta.

Ja kyllä, suomalaiset eläkeyhtiöt saavat osingoista merkittävän siivun ja verottajan kautta myös valtio.

Ja ei, tarkoituksena ei ole demonisoida yrityksiä ja yrittäjiä duunareiden massariistäjinä – ilman yrityksiä ja yrittäjiä ihmisillä ei olisi töitä. Paitsi tietysti valtio- ja kuntasektorilla (kesk).

Mutta kysymys onkin, kuinka paljon työntekijöiden pitää nitistää omista eduistaan, oli sana sitten yhteiskuntasopimus tai pakkolait, kun yritykset samaan aikaan maksavat kassastaan ulos ennätyssuuria osinkoja.

***

Ainiinvielä. Nykyisen hallituksen henkilökohtainen jyrkikatainenmantra on ollut, että kansalaisten kokonaisveroaste ei kiristy. Tiistaina pääministeri Juha Sipilä (kesk) ja valtiovarainministeri Alexander Stubb (kok) eivät enää uskaltaneet luvata asiasta yhtään mitään.

Eli yrityksille helpotuksia, palkansaajille kiristyksiä.

Ensi vuoden osinkokevättä odotellessa.

***

(Ps. Tämä juttu ei otsikon mukaisesti koske perussuomalaisten puheenjohtajaa Timo Soinia (ps), joka tapojensa mukaisesti on ulkomailla kun kotimaassa tehdään elintärkeitä, mutta perussuomalaisten kannatuksen kannalta hankalia päätöksiä.)